ForCity Smart Artic X54

ForCity Smart Artic X54 (tunnettu myös nimellä Artic XL) on Helsingin raitioliikenteen käytössä oleva raitiovaunumalli. Se on yksi kolmesta matalalattiaisesta Artic-nivelraitiovaunusta. Vaunumallia valmistaa Škoda Transtech Otanmäen vaunutehtaalla.
X54 otettiin käyttöön Raide-Jokerilla eli pikaraitiotiellä 15 syksyllä 2023 ja Kalasatama–Pasila-raitiotiellä kesällä 2025. Sitä tullaan käyttämään myös vuonna 2027 avautuvalla Kruunusillat-raitiotiellä.
Vaunujen tilaaminen.
Marraskuussa 2016 Helsingin kaupungin liikenneliikelaitos tilasi Raide-Jokeria varten X54-vaunuja 29 kappaletta.
Kruunusiltojen kautta kulkeville pikaraitiotielinjoille tilattiin 23 kappaletta vaunuja helmikuussa 2021. Ne ovat identtisiä Raide-Jokeria varten tilattujen vaunujen kanssa. 23 vaunun sopimuksen hinta oli 85 400 000 euroa, eli yhden vaunun hinnaksi tuli noin 3 700 000 euroa.
Artic X54-vaunua käytettiin myös Vantaan pikaraitiotien simulointiin, mutta lopullisen kaluston toimittajaksi valittiin sveitsiläinen Stadler.
Tekniset tiedot.
X54-vaunussa on viisi osaa ja sen pituus on 34,5 metriä. Se on noin kuusi metriä pidempi kuin aikaisempi Artic-vaunu. Pituuden lisäksi X54 poikkeaa kantakaupungin raitioliikenteen Articeista värityksensä osalta sekä kaksisuuntaisuudella, eli vaunuissa on ovet kummallakin puolella ja ohjaamot molemmissa päädyissä. X54:n keskimoduuli on täysin tasainen, eikä siinä ole lattiakallistuksia. Lattia on siis pysäkkilaiturien kanssa samalla tasolla, eikä vaunun sisällä ole portaita. Škoda Transtech rakensi vaunusta puisen mallin, jolla vaunun esteettömyyttä testattiin muun muassa vammaisjärjestöjen edustajien kanssa.
X54-vaunujen päävärit ovat valkoinen ja petroolinsininen. Sisustuksessa on käytetty okranvärisiä nahkapenkkejä. Škoda Transtech on suunnitellut vaunujen tekniset ratkaisut, kun taas vaunun muotoilusta ja ulkoasusta vastaa turkulainen Idis Design.
Kapasiteetti.
Vaunussa on 214 matkustajapaikkaa, joista 78 istumapaikkoja. Määrä on yli kolminkertainen verrattuna telibussiin. Vaunua on myös mahdollisuus pidentää kymmenellä metrillä, jolloin paikkoja olisi yhteensä 287, joista 100 istumapaikkoja. Vaunussa on tilat lastenrattaille, pyörätuoleille ja opaskoirille. Polkupyörille ei ole varattu paikkoja. 
Liikennöinti.
Koeliikenne keskustassa.
Alun perin ensimmäinen Raide-Jokerille tarkoitettu vaunu oli suunniteltu toimitettavaksi vuoden 2020 aikana. Se toimitettiin kuitenkin huhtikuussa 2021. Koeajot kantakaupungin raitiolinjoilla aloitettiin saman vuoden kesällä, ja matkustajaliikenteen prototyyppivaunu aloitti 8. marraskuuta 2021 reitillä Kauppatorilta Taka-Töölöön. Liikenne keskustassa jatkui kesään 2022 asti. Vaunu keräsi matkustajilta kehuja muun muassa tilavuudestaan ja siitä, ettei liikenteen melu kuulu vaunuun.
Raide-Jokeri.
X54-vaunun siirrettiin Raide-Jokerin varikolle Roihupeltoon kesällä 2022. Varsinainen koeliikenne pikaraitiotiellä Roihupellon varikon ja Oulunkylän aseman välillä alkoi saman vuoden marraskuussa. Koeajoja jatkettiin Pirkkolaan vuoden 2022 marras–joulukuun aikana. Koeliikenteessä ihmisten painoa simuloitiin lisäämällä vaunun kyytiin hiekkasäkkejä. Matkustajaliikenne alkoi 21. lokakuuta 2023.
Vaunun huippunopeus Raide-Jokerilla on 70 kilometriä tunnissa.
Raide-Jokerin vaunuille on annettu numerot 601–629.
Linja 13.
Elokuussa 2024 avatun Kalasatama–Pasila-raitiotien liikenne käynnistettiin kantakaupungin kalustolla eli Artic X34- ja MLNRV-vaunuilla, mutta 9. kesäkuuta 2025 alkaen niitä alettiin korvata X54:llä. Tarkoitus on korvata X54:llä linjan koko kalusto sitä mukaa kun uusia vaunuja valmistuu. Kruunusiltojen liikennettä varten tarkoitetulla X54:llä on liikennöitsijä Pääkaupunkiseudun Kaupunkiliikenteen mukaan tarkoituksenmukaista aloittaa liikenne mahdollisimman nopeasti vaunujen valmistumisen jälkeen, jotta niiden tekniikka pysyy kunnossa. Linja 13 valikoitui X54:llä liikennöitäväksi niin matkustajamääriensä vuoksi kuin siksi, että sen reitti sopii pidemmälle vaunutyypille.
Kruunusillat.
Kruunusillat-raitiotielle tarkoitetut vaunut valmistuvat vuosina 2024–2026, ja liikennöinnin on tarkoitus alkaa Laajasalosta Hakaniemeen vuoden 2027 alussa. Ensimmäinen Kruunusilloille tarkoitettu vaunu 630 saapui Helsinkiin 26. helmikuuta 2025. Vaunu laskettiin raiteille Koskelan varikon luona ja työnnettiin Ruskeasuon varikolle.
Kruunusiltojen vaunuille on annettu numerot 630–652.